***Suvestinė redakcija nuo 2008-04-27 iki 2009-08-29***

*Įsakymas paskelbtas: Žin. 2005, Nr. , i. k. 1052330ISAK003D-258*

**LIETUVOS RESPUBLIKOS ŽEMĖS ŪKIO MINISTRO**



**Į S A K Y M A S**

**DĖL MELIORACIJOS ĮMONIŲ IR SPECIALISTŲ ATESTAVIMO**

2005 m. gegužės 5 d. Nr. 3D-258

Vilnius

Vadovaudamasi Lietuvos Respublikos melioracijos įstatymo (Žin.,1993, Nr. [71-1326](https://www.e-tar.lt/portal/lt/legalAct/TAR.D0429A864011); 2004, Nr. 28-877) 8 straipsnio 3 dalimi ir siekdama gerinti melioracijos statinių projektavimo, statybos techninės priežiūros, projekto vykdymo priežiūros, statybos darbų kokybę:

1. Pavedu Infrastruktūros, melioracijos ir kooperacijos departamentui organizuoti melioracijos įmonių ir specialistų atestavimą.

2. Sudarau Melioracijos įmonių ir specialistų atestavimo komisiją:

S. Dangveckas – Infrastruktūros, melioracijos ir kooperacijos departamento direktoriaus pavaduotojas, komisijos pirmininkas;

B. Mikaitytė – Infrastruktūros, melioracijos ir kooperacijos departamento Melioracijos skyriaus vyriausioji specialistė, komisijos sekretorė;

V. Byla – Infrastruktūros, melioracijos ir kooperacijos departamento Melioracijos skyriaus vedėjas;

Z. Kinderis – asociacijos „Melioracijos ir hidrotechnikos projektai“ prezidentas;

J. Račas – Melioracijos įmonių asociacijos pirmininkas;

J. Stulga – asociacijos „Krašto melioracija“ prezidentas.

Komisijos pirmininkas prireikus gali į komisiją pakviesti ir kitų institucijų specialistus (šiems sutikus).

3. Tvirtinu pridedamus:

3.1. Melioracijos įmonių ir specialistų atestavimo taisykles;

3.2. Kvalifikacijos atestato formą.

4. Pripažįstu netekusiais galios:

4.1. Lietuvos Respublikos žemės ir miškų ūkio ministerijos 1997 m. kovo 17 d. įsakymą Nr. 131 „Dėl įmonių ir specialistų, dirbančių melioracijos srityje, atestavimo“;

4.2. Lietuvos Respublikos žemės ūkio ministro 2002 m. sausio 31 d. įsakymą Nr. 33 „Dėl Žemės ir miškų ūkio ministerijos 1997 m. kovo 17 d. įsakymo Nr. 131 „Dėl įmonių ir specialistų, dirbančių melioracijos srityje, atestavimo“ dalinio pakeitimo“;

4.3. Lietuvos Respublikos žemės ūkio ministro 2003 m. liepos 24 d. įsakymą Nr. 3D-300 „Dėl žemės ūkio ministro 1997 m. kovo 17 d. įsakymo Nr. 131 „Dėl melioracijos įmonių ir specialistų atestavimo“.

ŽEMĖS ŪKIO MINISTRĖ KAZIMIRA DANUTĖ PRUNSKIENĖ

PATVIRTINTA

Lietuvos Respublikos žemės ūkio ministro

2005 m. gegužės 5 d. įsakymu Nr. 3D-258

**MELIORACIJOS ĮMONIŲ IR SPECIALISTŲ ATESTAVIMO TAISYKLĖS**

**I. BENDROSIOS NUOSTATOS**

1. Melioracijos įmonių ir specialistų atestavimo taisyklės (toliau – taisyklės) nustato reikalavimus, kurie privalomi įmonėms Lietuvos Respublikoje įgyjant teisę dirbti melioracijos statinių statybos srityje, ir reikalavimus, kurie privalomi specialistams, siekiantiems eiti melioracijos statinių statybos pagrindinių techninės veiklos sričių vadovų pareigas.

2. Teisę dirbti melioracijos statinių statybos srityje įmonė įgyja gavusi Žemės ūkio ministerijos išduotą tam tikros techninės veiklos kvalifikacijos atestatą.

3. Melioracijos įmones ir specialistus atestuoja žemės ūkio ministro įsakymu sudaroma Melioracijos įmonių ir specialistų atestavimo komisija (toliau – atestavimo komisija).

**II. MELIORACIJOS ĮMONIŲ ATESTAVIMO TVARKA IR KVALIFIKACINIAI REIKALAVIMAI**

4. Kvalifikacijos atestatai išduodami 5-eriems metams, o įmonėms, įgyjančioms kvalifikacijos atestatą pirmą kartą, išduodamas laikinas kvalifikacijos atestatas 1-eriems metams. Įmonės gali gauti kvalifikacijos atestatus šioms techninės veiklos rūšims:

4.1. melioracijos statinių projektavimo;

4.2. melioracijos statinių projekto vykdymo priežiūros;

4.3. melioracijos statinių statybos;

4.4. melioracijos statinių techninės priežiūros.

5. Įmonė, norinti gauti kvalifikacijos atestatą, privalo:

5.1. pateikti atestavimo komisijai prašymą, nurodydama pageidaujamos atestuoti techninės veiklos rūšis (pagal šių taisyklių 4.1–4.4 punktus);

5.2. būti nustatytąja tvarka įregistruota;

5.3. turėti bent vieną atestuotą specialistą, įgijusį melioracijos statinių tam tikros techninės veiklos srities vadovo kvalifikaciją.

6. Prie prašymo privaloma pateikti:

6.1. įmonės duomenų kortelę (šių taisyklių priedas);

6.2. įmonės įregistravimo pažymėjimo kopiją;

6.3. atestuotų melioracijos specialistų kvalifikacijos atestatų kopijas ir įmonės kvalifikacijos atestato kopiją, jei įmonė anksčiau buvo atestuota;

*Punkto pakeitimai:*

*Nr. ,
2008-04-23,
Žin., 2008, Nr.
48-1793 (2008-04-26), i. k. 1082330ISAK003D-231*

6.4. per dvejus paskutiniuosius metus atliktų melioracijos darbų sąrašą, pasirašytą įmonės vadovo.

7. Įmonės duomenis tikrina ir atestuoti įmonę siūlo (parašu ir antspaudu įmonės duomenų kortelėje) savivaldybės, kurios teritorijoje įsikūrusi įmonė, administracija.

8. Į atestavimo komisijos posėdį kviečiamas įmonės vadovas. Vadovas gali įgalioti dalyvauti komisijos posėdyje kitą kompetentingą tos įmonės darbuotoją.

9. Atestavimo komisija, siekdama įsitikinti įmonės pasirengimu užsiimti prašyme nurodyta veikla, gali pareikalauti kitų įmonės patikimumą, finansinę būklę, pajėgumą, patirtį apibūdinančių duomenų, taip pat gali įmonės registravimo vietoje patikrinti atestavimo dokumentuose nurodytus duomenis.

10. Komisijos posėdis šaukiamas prireikus, tačiau ne rečiau kaip kartą per tris mėnesius. Apie posėdžio datą atestuojamoms įmonėms telefonu praneša atestavimo komisijos sekretorius.

11. Įmonė gali gauti tiek melioracijos statinių projektavimo, tiek projekto vykdymo priežiūros, tiek jų statybos bei statybos techninės priežiūros kvalifikacijos atestatą, bet jeigu darbai vykdomi valstybės biudžeto lėšomis, užsakovas su tokia įmone negali sudaryti sutarties to paties objekto projektui parengti ir jį vykdyti, o su statybos darbus vykdančia įmone – techninei priežiūrai atlikti.

12. Jei keičiasi kvalifikacijos atestato savininko pavadinimas, tačiau nesikeičia veiklos pobūdis ir nevyksta įmonės reorganizavimas, atestato savininkui, ne vėliau kaip prieš 2 mėnesius iki pasikeitimo pateikus prašymą atestavimo komisijai, vietoj senojo išduodamas naujas atestatas, nekeičiant anksčiau išduoto atestato numerio.

**III. MELIORACIJOS SPECIALISTŲ ATESTAVIMO TVARKA IR KVALIFIKACINIAI REIKALAVIMAI**

13. Specialistų kvalifikacijos atestatai išduodami 5-eriems metams ir suteikia teisę eiti šių techninės veiklos sričių vadovų pareigas:

13.1. melioracijos statinių projekto vadovo;

13.2. melioracijos statinių projekto vykdymo priežiūros vadovo;

13.3. melioracijos statinių statybos vadovo;

13.4. melioracijos statinių statybos techninės priežiūros vadovo.

14. Melioracijos specialistai, baigę hidrotechnikos studijas ir turintys aukštojo universitetinio mokslo diplomą, atestuojami visoms melioracijos techninės veiklos sritims, tačiau, norint gauti melioracijos statinių statybos ar melioracijos statinių statybos techninės priežiūros vadovo kvalifikacijos atestatą, privaloma paskutinių dvejų metų melioracijos darbo patirtis, o norint gauti melioracijos statinių projekto, melioracijos statinių projekto vykdymo priežiūros vadovo kvalifikacijos atestatą, privaloma paskutinių trejų metų melioracijos statinių projektavimo, vadovaujant atestuotam vadovui, patirtis.

Melioracijos statinių statybos vadovu ir melioracijos statinių statybos techninės priežiūros vadovu gali būti atestuojami ir melioracijos specialistai, turintys aukštąjį neuniversitetinį išsilavinimą, taip pat statybos specialistai, turintys aukštąjį universitetinį išsilavinimą. Šiems specialistams privaloma paskutinių penkerių metų melioracijos statinių statybos darbo, vadovaujant atestuotam vadovui, patirtis.

*Punkto pakeitimai:*

*Nr. ,
2008-04-23,
Žin., 2008, Nr.
48-1793 (2008-04-26), i. k. 1082330ISAK003D-231*

15. Kvalifikacijos atestatui gauti specialistas atestavimo komisijai privalo pateikti:

15.1. prašymą atestuoti, nurodydamas pageidaujamas atestuoti techninės veiklos sritis (pagal šių taisyklių 13 punktą);

15.2. asmens tapatybę patvirtinančio dokumento (paso ar asmens tapatybės kortelės) kopiją. Jei buvo keistas vardas ar pavardė – jų keitimo dokumentus;

15.3. gyvenimo aprašymą (CV);

15.4. diplomo kopiją;

15.5. kvalifikacijos atestato kopiją, jei anksčiau buvo atestuotas;

15.6. Lietuvos žemėtvarkos ir hidrotechnikos inžinierių sąjungos profesinių žinių vertinimo komisijos protokolo priedą dėl profesinių žinių patikrinimo bei šios komisijos atsiliepimus ir rekomendacijas. Vietoje šio protokolo priedo specialistas gali pateikti dokumentus, įrodančius kvalifikacijos kėlimą seminaruose, kursuose, konferencijose ir pan. Kvalifikacijos kėlimo per metus vidutinė trukmė turi būti ne trumpesnė kaip 24 val.;

*Punkto pakeitimai:*

*Nr. ,
2008-04-23,
Žin., 2008, Nr.
48-1793 (2008-04-26), i. k. 1082330ISAK003D-231*

15.7. savivaldybės arba melioracijos įmonių asociacijos atsiliepimą apie specialisto darbinę veiklą.

16. Specialistas turi teisę savo nuožiūra pateikti papildomus dokumentus, įrodančius jo kvalifikacinį pasirengimą.

17. Išnagrinėjus pateiktus dokumentus, specialistai į atestavimo komisijos posėdį kviečiami komisijos nuožiūra. Komisijos posėdis šaukiamas prireikus, tačiau ne rečiau kaip kartą per tris mėnesius. Apie posėdžio datą kviečiamiems specialistams telefonu praneša atestavimo komisijos sekretorius.

**IV. KVALIFIKACIJOS ATESTATO GALIOJIMO SUSTABDYMAS**

18. Kvalifikacijos atestato galiojimas gali būti panaikinamas už grubius normatyvinių statybos techninių dokumentų bei normatyvinių statinio saugos ir paskirties dokumentų reikalavimų pažeidimus vykdant atestate nurodytus darbus, taip pat paaiškėjus, kad duomenys, pateikti apie įmonę ar specialistą, buvo klaidingi.

19. Už projektų trūkumus, nurodytus ekspertizės įmonių metinėse ataskaitose pagal Įmonių ir specialistų, pretenduojančių atlikti melioracijos projektų valstybinę ekspertizę, atestavimo tvarkos, patvirtintos Lietuvos Respublikos žemės ūkio ministro 2001 m. kovo 27 d. įsakymu Nr. 76 (Žin., 2001, Nr. [29-947](https://www.e-tar.lt/portal/lt/legalAct/TAR.6C9BEAD88C3B)), 5 punktą, arba už neesminius darbų kokybės ir darbų vykdymo technologijos pažeidimus, nustatytus statybos darbų kokybės kontrolės metu, pažeidusių reikalavimus įmonių vadovai ir specialistai gali būti kviečiami į atestavimo komisijos posėdį pakartotinai patikrinti pasirengimą sudaryti melioracijos statinių projektus arba pasirengimą vykdomuose objektuose užtikrinti gerą statybos darbų kokybę ir darbų vykdymo technologiją.

20. Atestavimo komisija praneša savivaldybėms apie atestavimo komisijos sprendimus, kuriais panaikinamas įmonės ar specialisto kvalifikacijos atestato galiojimas.

**V. BAIGIAMOSIOS NUOSTATOS**

21. Atestavimo komisijos sprendimus suinteresuotieji asmenys gali apskųsti Lietuvos Respublikos administracinių bylų teisenos įstatymo (Žin., 1999, Nr. [13-308](https://www.e-tar.lt/portal/lt/legalAct/TAR.67B5099C5848); 2000, Nr. [85-2566](https://www.e-tar.lt/portal/lt/legalAct/TAR.78FAC7B20AD8)) nustatyta tvarka.

\_\_\_\_\_\_\_\_\_\_\_\_\_\_

Melioracijos įmonių ir

specialistų atestavimo taisyklių

priedas

Įmonės pavadinimas

**ĮMONĖS DUOMENŲ KORTELĖ**

Data 

1. Įmonės kodas

2. Įmonės buveinė, pašto indeksas ir telefonas

3. Įmonės registravimo vieta, data, registro numeris (pateikiama įmonės registravimo pažymėjimo kopija)

4. Įmonės įstatinis kapitalas (tūkst. Lt) 

4.1. Įmonės įstatinio kapitalo fiksavimo data 

4.2. Įmonės ilgalaikis turtas (tūkst. Lt) 

4.3. Įmonės trumpalaikis turtas (tūkst. Lt) 

4.4. Įmonės turto fiksavimo data 

5. Įmonės metinė rangos darbų apimtis (tūkst. Lt) 

iš tos sumos melioracijos darbų 

6. Atestuotų specialistų sąrašas:

|  |  |  |  |  |  |
| --- | --- | --- | --- | --- | --- |
| Eil. Nr. | Vardas, pavardė | Asmens kodas | Kokią ir kada baigė mokymo įstaigą, įgyta kvalifikacija, diplomo Nr. | Paskutinio atestavimo data, atestato galiojimo trukmė ir atestato Nr. | Darbo stažas |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

7. Įmonės techninis aprūpinimas ir turima techninė bei normatyvinė dokumentacija:

|  |  |  |  |
| --- | --- | --- | --- |
| Eil Nr. | Pavadinimas | Turimas kiekis (vnt.) | Pastabos |
| **Statybinės mašinos, mechanizmai, prikabinamas inventorius** | | | |
| 1. | Vienkaušiai ekskavatoriai, 0,25 m3 |  |  |
|  | 0,4 m3 |  |  |
|  | 0,65 m3. |  |  |
| 2. | Daugiakaušiai ekskavatoriai |  |  |
| 3. | Buldozeriai, kelmarovės iki 100 AJ |  |  |
|  | 100 AJ ir daugiau |  |  |
| 4. | Greideriai |  |  |
| 5. | Volai: kumštiniai |  |  |
|  | groteliniai |  |  |
|  | lygūs |  |  |
| 6. | Šlaitų planiruotuvai |  |  |
| 7. | Purentuvai |  |  |
| 8. | Kurmintuvai |  |  |
| 9. | Armens užbertuvai |  |  |
| 10. | Kitos specialiosios mašinos |  |  |
|  |  |  |  |
| **Matavimo priemonės ir kokybės tikrinimo prietaisai** | | | |
| 1. | Lazeriniai nuolydžio reguliatoriai |  |  |
| 2. | Menzulos |  |  |
| 3. | Nivelyrai |  |  |
| 4. | Teodolitai |  |  |
| 5. | GPS imtuvai |  |  |
| 6. | Drenažo kokybės tikrinimo prietaisų komplektai |  |  |
| 7. | Griovių kokybės tikrinimo prietaisų komplektai |  |  |
| 8. | Kelių kokybės tikrinimo prietaisų komplektai |  |  |
| 9. | Prietaisas birių gruntų filtracijos koef. nustatyti |  |  |
| 10. | Kiti matavimo ar kokybės prietaisai |  |  |
| **Techninė ir normatyvinė dokumentacija** | | | |
| 1. | Melioracijos statiniai MS-98 |  |  |
| 2. | Plastmasinis drenažas ir jo įrenginiai |  |  |
| 3. | Vamzdinės pralaidos VŪVP-2001 |  |  |
| 4. | Keliai VŪŪK-87 |  |  |
| 5. | Melioracijos normatyviniai dokumentai ……. Nr. |  |  |
| 6. | Sausinamosios melioracijos projektavimo taisyklės |  |  |
| 7. | Hidrotechnikos statinių projektavimo taisyklės |  |  |

Atestavimo kortelę užpildė

(pareigos, vardas, pavardė, parašas)

Įmonės vadovas

(pareigos, vardas, pavardė, parašas)

A. V.

Duomenis patikrino ir siūlo įmonę atestuoti

(vardas, pavardė, pareigos, parašas)

A. V.

**\_\_\_\_\_\_\_\_\_\_\_\_\_\_**

PATVIRTINTA

Lietuvos Respublikos žemės ūkio ministro

2005 m. gegužės 5 d. įsakymu Nr. 3D-258

**LIETUVOS RESPUBLIKOS ŽEMĖS ŪKIO MINISTERIJA**

**MELIORACIJOS ĮMONIŲ IR SPECIALISTŲ ATESTAVIMO KOMISIJA**

**KVALIFIKACIJOS ATESTATAS**

20.... m. d. Nr.

Vilnius

Įmonės pavadinimas, specialisto vardas, pavardė

Atestuotas

Darbų pavadinimas

Atestatas galioja iki 20.… m……………………. mėn. …………d.

Ministerijos sekretorius

(parašas) (Vardas, pavardė)

Atestavimo komisijos pirmininkas

(parašas) (Vardas, pavardė)

A. V.

\_\_\_\_\_\_\_\_\_\_\_\_\_\_

**Pakeitimai:**

1.

Lietuvos Respublikos žemės ūkio ministerija, Įsakymas

Nr. ,
2008-04-23,
Žin., 2008, Nr.
48-1793 (2008-04-26), i. k. 1082330ISAK003D-231

Dėl žemės ūkio ministro 2005 m. gegužės 5 d. įsakymo Nr. 3D-258 "Dėl melioracijos įmonių ir specialistų atestavimo" pakeitimo